Document ID: /roh_data/filtered/fineweb-2-filterrobots_roh.jsonl.gz/35394

Glion
liug da scola
La partiziun superiura da Glion (incl. scola da talents) ei cun rodund 130 scolaras e scolars la pli gronda unitad da scola enteifer la scola Ilanz/Glion. Sin il scalem superiur a Glion lavuran entuorn 27 persunas d'instrucziun.
Dapi igl onn da scola 2006 vegn la superiura a Glion menada el model C. Quei munta per ils affons ch'els vegnan reparti en ils roms da tschep tudestg/romontsch, matematica/geometria sco era engles en gruppas da nivel. Aschia eis ei pusseivel, ch'in affon frequenta singuls roms el nivel real ed auters el nivel secundar. Ils ulteriurs roms vegnan instrui en gruppas heterogenas (nivel mischedau).
La scola da talents Surselva ei medemamein integrada ella casa da scola a Glion. Quella scola ei vegnida fundada igl onn 2009. Quellas duas partiziuns collaboreschan stretg ina cun l'autra. Cun quei link vegnis vus directamein sin la pagina dalla scola da talents.
Cunquei che las vischnauncas da Vuorz ed Andiast han fusiunau ils 01.01.2018 han cun la vischnaunca Breil/Brigels, ha il parlament Ilanz/Glion decidiu ils 12.09.2018 da serrar il scalem superiur a Rueun. Naven digl onn da scola 2019/20 vegnan las scolaras ed ils scolars da Pigniu, Siat e Rueun integrai en il scalem superiur a Glion. Las scolaras ed ils scolars da Vuorz ed Andiast vegnan integrai el scalem superiur dalla scola Breil/Brigels.
historia
Scalem superiur Rueun
Tochen avon entgins onns succedeva ton l’instrucziun sin il scalem primar sco sin il scalem superiur en differents loghens. El contuorn da Rueun havevan las vischnauncas da Siat, Andiast e Vuorz ina partiziun superiura. Ils scolars dalla vischnaunca da Siat ein stai ils emprems che han passentau il temps da scola sin il scalem superiur a Rueun. El decuors dils onns ein ils scolars d’Andiast e Vuorz vegni vidlunder.
Avon la fusiun vegnevan ils fatgs da scola dallas vischnauncas Rueun, Siat, Pigniu, Andiast e Vuorz reglai entras ina corporaziun da scola. Quella corporaziun vegneva menada entras in cussegl da scola che secumponeva da representants da tut las vischnauncas partizipadas.
Scalem superiur Glion
1936 fundaziun dalla scola secundara districtuala Glogn entras 36 vischnauncas
1970 inauguraziun dalla casa da scola nova
1971 fundaziun dil consorzi da scola Glion e contuorn (SGV)
1994 ingrondaziun dils indrezs da scola
1998 introducziun dalla direcziun da scola
2006 introducziun dil modell C
2009 fundaziun dalla Scola da talents Surselva
2013 model C cun classas da tschep heterogenas
2014 il consorzi da scola SGV ei vegnius sligiaus si
2019 il scalem superiur Rueun vegn integraus a Glion
team scalem superiur
Qualitad da scola
Valetaziun e promoziun 2015 - 2019 (inspectorat da scola)
Rapport clima da scola ed instrucziun
Sustegn da leger
Cuntegn essenzial: Sin fundament dalla pretensiun da qualitad correspundenta vegn mintgamai valetau summativ in sectur ni in attribut entras triangulaziun da datas.
Clima/cultura da scola
Il clima da scola dil scalem superiur a Glion ei buns. Las scolaras ed ils scolars sco era las persunas d’instrucziun sesentan bein ed ein cuntents cun la scola sco liug d’emprender e da luvrar.
La pluralitad dallas scolaras e dils scolars va bugen a scola, sesenta tractaus curteseivlamein e gestamein. Quei vegn era confirmau entras ils resuns dils geniturs. La valetaziun pertuccont la cuntentientscha cun la scola ei fetg positiva.
Cun renconuschientscha constatein nus, che quasi tut las persunas d’instrucziun instrueschan bugen al scalem superiur, sesentan bein ed ein cuntents cun las cundiziuns da lavur. Il sustegn vicendeivel el team da scola constat. La scola dispona d’ina aulta complexitad en l’organisaziun ed in ault ritmus da realisar projects innovativs. Cheutras pitescha per part la persistenza ed ei dat muments da grond squetsch per las persunas d’instrucziun. El mument ha il cussegl da scola memia pauc investa el mintgadi da scola. Quei engreviescha la lavur strategica. La communicaziun ei aviarta ed en general buna, daventa denton pretensiusa entras la complexitad da l’organisaziun dalla scola. Co conflicts vegnan tractai e sligiai vegn criticau da rodund in tschunavel dallas scolaras e dils scolars resp. dils geniturs. La purschida da localitads ordeifer las stanzas da scola e lur diever corrispunda buc als basegns dils interrogai.
Instruir/Emprender: Direcziun dalla classa
Nus giudichein la direcziun da classa alla scola superiura Glion sco buna tochen fetg buna.
Las persunas d’instrucziun tgamunan las classas cun gronda qualitad. Tipic ei ina tenuta plein stema enviers las scolaras ed ils scolars. L’instrucziun sespleiga practicamein senza disturbis ed il nivel da canera ei adattaus alla situaziun correspundenta. Diversas reglas d’instrucziun e rituals raschuneivels sustegnan il ruaus ed igl uorden duront l’instrucziun. Aschia vegn possibilitau d’emprender e da luvrar a moda concentrada ed ordinada.
Ellas lecziuns visitadas ei il temps d’instrucziun vegnius nezegiaus efficientamein per igl emprender. Pintgas sperditas da temps seresultan entras semtgar ils notebooks resp. tablets.
Instruir/Emprender: Clima d'instrucziun
L’instrucziun al scalem superiur Glion ha ina tempra d’emprender fetg buna sco era d’in clima da relaziun positiv.
Las persunas d’instrucziun preparan lur instrucziun aschia, che las scolaras ed ils scolars san luvrar ed emprender concentradaneun e senza tema. Sbagls vegnan nezegiai sco motiv per promover il process d’emprender. Ins s’entaupa amicablamein e cun respect. Las scolaras ed ils scolars schazegian il tractament gest entras las persunas d’instrucziun.
Instruir/Emprender: Structuras/Evidenza
L’instrucziun ei bein structurada e s’orientescha per gronda part allas finamiras. Ils pensums ein formulai claramein ed entelgeivelamein.
Las lecziuns han ina buna ritmica. Ellas demuossan ina structura clara ed era in fil tgietschen bein veseivel. L’analisa ed il concept didactic dils cuntegns d’instrucziun entras las persunas d’instrucziun possedan buna qualitad. Aschia san ils scolaras e ils scolars vegnir promovi optimalmein. Il resun dallas scolaras e dils scolars sin las explicaziuns dallas persunas d’instrucziun ei per gronda part medemamein positivs.
Igl agir corrispundent ell’instrucziun entras las persunas d’instrucziun sebasa sin las finamiras veseivlas inclusas. Las finamiras vegnan mo per part communicadas allas scolaras ed als scolars. Ei vegn buc ditgau en tuttas lecziuns da verificar las finamiras per francar ils resultats.
Instruir/Emprender: Activaziun cognitiva
L’activaziun cognitiva alla scola superiura da Glion ei buna tochen fetg buna.
Cun incaricas animontas creeschan las persunas d’instrucziun bunas premissas per activar las scolaras ed ils scolars. Ils pensums promovan ina collaboraziun activa, possibiliteschan in luvrar concentrau ed ein pil pli pretensius. Cuntegns impurtonts vegnan exercitai savens cun clara finamira. Las persunas d’instrucziun dattan resuns curregends e specifics tier ils pensums ed ils products. Pertuccont il process d’emprender retscheivan las scolaras ed ils scolars perencunter paucs resuns sistematics. La reflexiun d’emprender ei aunc etablida memia pauc tier las persunas d’instrucziun. Las scolaras ed ils scolars vegnan mo en rodund in tierz dallas lecziuns instrui da reflectar igl agen emprender e las atgnas lavurs. Il feedback dils scolars che duei dar in resun a scolastas e scolasts pertuccont lur instrucziun, vegn menaus atras sistematicamein ed a moda individuala entras la direcziun da scola e las persunas d’instrucziun.
Nus renconuschein ch’il surpli dils geniturs ei dil meini che lur affon emprendi bia sil scalem superiur da Glion.
Instruir/Emprender: Pratica cun heterogenitad
La differenziaziun ed il nez dalla varietad ellas classas vegn realisada qualitativamein a moda differenta entras las persunas d’instrucziun. La promoziun dallas scolaras e dils scolars cun basegns specials e la collaboraziun denter las persunas d’instrucziun da classa e la pedagoga curativa vegn realisada a moda pragmatica.
En bien la mesadad dallas lecziuns visitadas haven nus saviu persequitar pensums da different grad da difficultad ed ina coordinaziun dil quantum da pensums ni dil tempo d’emprender adattaus allas premissas dallas singulas scolaras ni dils singuls scolars. Duront las ulteriuras lecziuns ei vegniu differenziau pli pauc.
Sin fundament da nossas constataziuns ei igl emprender in da l’auter ni in cun l‘auter dependent fermamein dalla persuna d’instrucziun. Las fuormas d’emprender cooperativas classicas els treis pass enconuschents (think – pair – share) havein nus plitost entupau pauc ell’instrucziun.
Ils basegns dallas scolaras e dils scolars cun basegns specials vegnan risguradai entras promoziuns specialas.. Sebasau sin cunvegnas funcziunescha la collaboraziun denter persuna d’instrucziun da classa e pedagoga curativa pil pli aschia, ch’in engaschi efficazi dalla persuna d’instrucziun ei garantius. Purschidas per talents specials ein paucas avon maun.
contact
Scola Ilanz/Glion
Paradiesgärtli 9
7130 Glion
telefon secretariat 081 925 28 29
coordinatur local scalem superiur Glion: Gieri Tschuor
mail coordinatur local: superiurascola-ilanzch